རྗེ་དགུ་ལྡན་བླ་མས་རྟག་ཏུ་སྐྱོངས།།ཚེ་ཆོས་ལ་དྲིལ་བའི་དགེ་བཙུན་མ།།ཡུལ་སྣང་ཞིང་སྲིད་པའི་ཆོས་སོ་ཅོག།གཞི་སྟོང་ཉིད་ནམ་མཁའི་ཆོ་འཕྲུལ་ཏེ།།ཚུལ་ཇི་བཞིན་རྟོགས་པ་ལྟ་བ་ལགས།།ངང་མངོན་བྱེད་སྒོམ་པ་ཟབ་མོ་ལགས།།གཞི་ཁྲེགས་ཆོད་ལྟ་སྒོམ་གནད་གཅིག་ཡིན།།དཔལ་དུས་གསུམ་རྒྱལ་བའི་དགོངས་བཅུད་མཆོག།མ་མཁའ་འགྲོ་རྣམས་ཀྱི་སྙིང་ཁྲག་སྟེ།།བཀའ་ཆོས་སྐྱོང་སྲུང་མའི་སྲོག་རྩ་ནི།།ཟབ་རྒྱ་ཡི་ཡང་ཟབ་ཐོད་རྒལ་ལམ།།སྙིང་ཙིཏྟ་ཤ་ཡི་སྒྲོན་མ་དང་།།རྩ་ཀ་ཏི་ཤེལ་གྱི་སྦུ་གུ་ཅན།།མིག་རྒྱང་ཞགས་ཆུ་ཡི་སྒྲོན་མ་སྟེ།།ཕྱི་སྣོད་ཀྱི་སྒྲོན་མ་རྣམ་གསུམ་ལགས།།དབྱིངས་རྣམ་པར་དག་པའི་སྒྲོན་མ་དང་།།བཅུད་ཐིག་ལེ་སྟོང་པའི་སྒྲོན་མ་དང་།།གཞི་ཤེས་རབ་རང་བྱུང་སྒྲོན་མ་རྣམས།།ནང་བཅུད་ཀྱི་སྒྲོན་མ་རྣམ་གསུམ་ལགས།།དོན་གཅིག་དྲིལ་ཀློང་གྱུར་ཆེན་པོ་རུ།།དུས་རྒྱུན་ཆད་མེད་པར་འཇོག་མཁས་ན།།ཚེ་འདི་ལས་གཞན་དུ་མི་བརྒྱུད་པར།།གནས་རང་སྣང་དོན་གྱི་འོག་མིན་དུ།།ཁྱོད་མངོན་འཚང་རྒྱ་འོ་དགེ་བཙུན་མ།།དེ་པདྨ་འདམ་གྱིས་མ་གོས་ལྟར།།ཁྱོད་སྲིད་པའི་རྐྱེན་གྱིས་མ་གོས་པར།།གནས་རི་ཁྲོད་དབེན་པ་འཛིན་པ་ལ།།ངོ་མཚར་ཞིང་དགའ་འོ་སྤྲོ་ཞིང་སྤྲོ།།དུས་ད་རུང་ཤི་མཐར་མ་ཐུག་བར།།གནས་དབེན་པ་བརྟེན་ཅིང་སྒྲུབ་ལ་འབུངས།།རྗེ་དུས་གསུམ་རྒྱལ་བ་རྒྱ་མཚོ་དང་།།ཕ་བརྒྱུད་གསུམ་བླ་མ་རྒྱ་མཚོ་ཡི།།བྱིན་རླབས་དང་དངོས་གྲུབ་འབད་མེད་འབྱུང་།།བདག་མི་རྒན་ཞལ་གདམས་དེ་ལས་མེད།།དེ་ཙིཏྟ་སྙིང་གི་ཐིག་ལེ་གྱིས།།ཞེས་པ་འདི་རྣལ་འབྱོར་མ་པད་མཚོ་ཞེས་བྱ་བས་ནན་དུ་བསྐུལ་ངོར་མི་རྒན་བདུད་འཇོམས་རྡོ་རྗེས་འཆོལ་མར་སྨྲས་པ་དགེ།མངྒ་ལཾ།།།།